Oregonista tuli neljäs Yhdysvaltain osavaltio, joka sallii marihuanan hallussapidon ja kasvatuksen. Yli 21-vuotiaat saavat säilyttää kotonaan kahdeksan unssia eli yli 200 grammaa marihuanaa.

Yhdysvaltain Oregonissa marihuanan viihdekäytön salliva laki on tullut tänään keskiviikkona voimaan.

Länsirannikolla sijaitseva Oregon on neljäs marihuanan hallussapidon ja kasvatuksen laillistava osavaltio. Muut ovat Colorado, Washington ja Alaska. Myös pääkaupunkialue Washington D.C. on laillistanut marihuanan käytön.

Äänestäjien viime syksynä hyväksymän lain mukaan yli 21-vuotiaat oregonilaiset saavat vastedes säilyttää kotonaan enintään kahdeksan unssia eli runsaat 200 grammaa marihuanaa, kertoo The Oregonian -lehti (siirryt toiseen palveluun). Marihuanaa saa kuljettaa mukana enintään unssin eli vajaan 30 gramman verran. Lisäksi jokainen kotitalous saa kasvattaa kerrallaan enintään neljä kannabiskasvia.

Marihuanaa ei saa polttaa julkisesti, vain kotona tai muussa yksityisessä paikassa.

Laissa määrätään myös, että osavaltion on ryhdyttävä sääntelemään marihuanan kauppaa. Sääntöjä ollaan vasta tekemässä, eikä marihuanaa voi vielä laillisesti myydä tai ostaa kuten Coloradossa ja Washingtonissa.

Yhdysvaltain liittovaltion lain mukaan marihuanan viljely, käyttö ja myynti on laitonta. Osavaltioille on kuitenkin annettu oikeus päättää asiasta omalla alueellaan. Monissa osavaltioissa käyttö on sallittu lääketieteellisistä syistä, mutta sallitussa määrässä on eroja.

Korjaus 11:58: Myös Washington D.C. sallii marihuanan viihdekäytön.

Lähteet: Reuters